પાલનપુર તાલુકામાં સૌથી મોટી ગણાતી ગઢ ગ્રામ પંચાયતના તત્કાલિન સરપંચ અને ઉપ સરપંચ દ્વારા પાંચ વર્ષ અગાઉ ગ્રામ પંચાયતના સભ્યોને અંધારામાં રાખી તેમના નામની ખોટી સહિઓ કરી એક વ્યકિતને એક કરતાં વધુ પ્લોટો વેચી મારવાના કૌભાંડનો પર્દાફાસ થતાં ગામમાં ચકચાર મચી જવા પામી છે. આ અંગે ગ્રામ પંચાયતના સભ્યોએ કરેલા સોગંધનામામાં જણાવાયું છે કે, તત્કાલિન સરપંચ ખોડીદાસ અમુભાઇ પટેલની અધ્યક્ષતામાં થયેલા ઠરાવમાં સભ્યો ગીતાબેન સુરેશજી ઠાકોર, આશાબેન શાંતિજી ઠાકોર, રમેશભાઇ મણીલાલ જોષી, મુકેશભાઇ કાંતિલાલ સાધુ, અમરતભાઇ ભુટકા, રમેશભાઇ સોમાભાઇ ગોઠી, કાન્તિભાઇ વીરાભાઇ ભુટકા જયંતિભાઇ રાજાભાઇ બાઇવાડીયાએ બાકીના સભ્યોને અંધારામાં રાખી તેમની ખોટી સહિઓ કરી ગેરકાયદેસર રીતે કાગળ ઉપર બહુમતી બતાવી ગઢ ગામની ગામતળની કિંમતી જાહેર જગ્યાઓ ખાનગી ધોરણે ગેર કાયદેસર રીતે હરાજી કરી વેચાણ કરી છે. જેમાં એક વ્યકિતને એક કરતાં વધુ પ્લોટો આપી મોટુ કૌભાંડ આચરવામાં આવ્યું છે. જેથી આ અંગેનો ઠરાવ રદ કરવો જરૂરી બન્યો છે.